Diari Oficial de la Generalitat Valenciana


Sumari del DOGV 5521, del 28-05-2007 (2007/6408)

RESOLUCIÓ de 4 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord d'Adhesió al Programa Araucària XXI.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5521

Data del DOGV
:   28-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6408


Data del document
:   04-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda a l'exterior
    * ajuda al desenvolupament
    * cooperació administrativa
    * administració central

RESOLUCIÓ de 4 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord d'Adhesió al Programa Araucària XXI. [2007/6408]  
Subscrit, després de la tramitació prèvia reglamentària, entre l'Agència Espanyola de Cooperació Internacional, del Ministeri d'Assumptes Exteriors i de Cooperació, i la Generalitat, el 12 de febrer de 2007, un Acord d'Adhesió al Programa Araucària XXI, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Acord, que ha quedat inscrit en el Registre de Convenis amb el número 0190/2007, i que figura com a annex d'esta resolució.  
València, 4 de maig de 2007. La directora general de Relacions amb les Corts i Secretariat del Govern: Angélica Such Ronda.  
ACORD D'ADHESIÓ AL PROGRAMA   
ARAUCÀRIA XXI  
València, 12 de febrer de 2007  
REUNITS  
D'una part, Juan Pablo de Laiglesia y González de Peredo, secretari general de l'Agència Espanyola de Cooperació Internacional (AECI) del Ministeri d'Assumptes Exteriors i de Cooperació, en virtut del Reial Decret 774/2004, de 23 d'abril, pel qual es disposa el seu nomenament, i amb competència per a la subscripció d'este acord en virtut de la Resolució de 29 de desembre de 2000, de la Secretaria d'Estat per a la Cooperació Internacional i per a Iberoamèrica, de delegació de competències.   
D'una altra part, Gema Amor Pérez, consellera de Cooperació i Participació de la Generalitat, facultada per a este acte per acord de 12 de gener de 2007 del Consell.  
Ambdues parts reconeixen en la representació que ostenten, competència i capacitat per a subscriure el present acord d'adhesió i, a este efecte, prèvia consulta amb el seu Comité Rector,   
EXPOSEN  
I. El programa Araucària va sorgir com a reconeixement de les disposicions i compromisos adoptats en la Cimera de Nacions Unides sobre el Medi Ambient i desenvolupament, celebrada a Rio de Janeiro en 1992, assumits per Espanya i reiterats a Nova York en el marc de la Sessió Especial de l'Assemblea General de Nacions Unides en 1997.  
II. Des de la firma del conveni marc de col·laboració interinstitucional del Programa Araucària l'any 1998, s'han produït importants avanços que han consolidat el Programa Araucària com el principal instrument de la cooperació espanyola per a facilitar la conservació de la biodiversitat i el desenvolupament sostenible a Iberoamèrica.  
III. Per estimables que hagen sigut els èxits obtinguts fins a la data, durant este període s'han produït així mateix importants fites internacionals en el camp mediambiental, com la Cimera Mundial sobre Desenvolupament Sostenible de Johannesburgo celebrat l'any 2002, que conduïxen a pensar que ara és el moment oportú perquè Araucària entre en una nova etapa i adquirisca nous enfocaments i objectius.  
IV. És de la màxima importància continuar avançant, millorant i innovant a fi que Araucària continue sent una iniciativa vàlida per a aconseguir un impacte real en la conservació del medioambient i en la millora de la qualitat de vida de les poblacions iberoamericanes, materialitzant una de les seues idees centrals: convertir-se en el programa articulador de les actuacions en este àmbit dels diferents actors de la cooperació espanyola al desenvolupament.  
V. És indubtable l'interés d'iniciar una segona etapa del Programa Araucària i, d'esta manera, enfortir i agilitzar els mecanismes de coordinació hi establits i vincular nous sectors de la societat espanyola.  
VI. És objectiu específic d'Araucària XXI continuar unint esforços, promoure la coherència d'actuacions i reforçar l'eficàcia de les accions de cada participant en el programa en el marc de les seues competències respectives   
VII. La Cooperació per al Desenvolupament que es realitze des de les comunitats autònomes i les entitats locals, expressió solidària de les seues respectives societats, s'inspira en els principis, objectius i prioritats establides en la Llei 23/1998 de 7 de juliol de Cooperació Internacional per al Desenvolupament, i l'acció de les dites entitats en la cooperació per al desenvolupament es basa en els principis d'autonomia pressupostària i autorresponsabilitat del seu desplegament i execució, havent de respectar les línies generals i directrius bàsiques establides pel Congrés dels Diputats i el principi de col·laboració entre administracions públiques quant a l'accés i participació de la informació i màxim aprofitament dels recursos públics, ?article 20 Llei 23/1998 de 7 de juliol-.  
VIII. La Generalitat, a través de la Direcció General de Cooperació al Desenvolupament i Relacions Externes, exercix les competències relatives a la cooperació al desenvolupament i la solidaritat amb els països estructuralment empobrits. Així, en el Pla director de la Cooperació Valenciana 2004-2007, aprovat mitjançant un acord de 7 de maig de 2004, del Consell, s'arreplega Iberoamèrica entre les seues prioritats geogràfiques i, entre les seues prioritats sectorials, la promoció de la protecció del medi ambient i l'ús sostenible dels recursos naturals.  
Per tant, els firmants, reconeixent la importància d'unir esforços, promoure la coherència de les accions i reforçar l'eficàcia de les accions de cada participant en el programa en el marc de les seues competències respectives, procedixen a realitzar la següent:  
DECLARACIÓ D'INTENCIONS  
Primera. Objecte  
El present protocol té com a objecte definir el marc de col·laboració entre l'AECI i la Generalitat dins del Programa Araucària XXI.   
Segona. Principis bàsics  
Els principis que inspiren les actuacions del Programa Araucària XXI són:  
La cerca d'un desenvolupament sostenible humà, social, econòmic i mediambiental, per a contribuir a l'eradicació de la pobresa a Iberoamèrica.  
L'enfortiment de les institucions relacionades amb el medi ambient dels països receptors com a instrument clau per a assegurar la sostenibilitat de les iniciatives.  
La conservació de la riquesa natural iberoamericana a través de les mesures de preservació necessàries.  
El desenvolupament de la investigació científica i la seua aplicació en les àrees d'intervenció del programa.  
Tercera. Membres del programa  
Poden ser membres del programa totes aquelles administracions públiques, organismes autònoms i fundacions del sector públic que realitzen activitats de cooperació al desenvolupament i tinguen interés a participar.   
Quarta. Objectius generals  
Els objectius generals del Programa Araucària XXI són:  
1. El compliment de les obligacions contretes en les cimeres de Nacions Unides sobre Medi Ambient i Desenvolupament (Río de Janeiro 1992) i Desenvolupament Sostenible (Johannesburg 2002).  
2. L'aplicació de la política espanyola de cooperació internacional per al desenvolupament, en el seu objectiu de lluitar contra la pobresa en totes les seues manifestacions, orientades segons l'article 7 de la Llei de Cooperació, apartat e) a la protecció i millora de la qualitat del medi ambient, conservació racional i utilització renovable i sostenible de la biodiversitat.  
3. La coordinació amb els convenis, mecanismes financers i els règims ambientals internacionals, per a maximitzar l'eficàcia de la cooperació.  
4. L'aplicació de la investigació científica i tecnològica a la millora de processos, tècniques, mètodes i procediments per a aconseguir un millor ús sostenible dels recursos biològics.  
Quinta. Àmbit geogràfic  
L'àmbit geogràfic en què es desenvolupa el programa Araucària XXI és Iberoamèrica.  
Sexta. Instruments del programa  
Els instruments serà la següent:  
1. Projectes integrals. Actuacions multisectorials en àrees d'especial rellevància ecològica orientades a aconseguir una triple millora: en la conservació del medi, en el nivell de desenvolupament de la població de l'àrea i en el funcionament de les institucions amb competències en la zona.  
2. Projectes sectorials. Projectes de desenvolupament que, des d'una perspectiva sectorial i especialitzada, suposen una contribució als objectius del programa.   
3. Activitats horitzontals. Actuacions que permeten tindre un impacte simultani en diverses àrees d'Iberoamèrica amb problemàtiques semblants. Fonamentalment es tractarà de formació i capacitació tècnica especialitzada, creació i participació en xarxes de comunicació relatives a matèries de desenvolupament sostenible i activitats d'investigació.  
Sèptima. Compromisos dels intervinents  
Ambdós intervinents, de comú acord, es comprometen a:  
Coordinar les seues activitats dins de l'àmbit sectorial i els països d'actuació del Programa Araucària XXI, tant a iniciativa pròpia com de les autoritats nacionals, aprofitant la complementarietat que puga existir entre els projectes i recursos de la Generalitat i la presència, experiència i capacitat que puga dur-se a terme amb l'assistència tècnica de l'AECI.  
Mantindre una comunicació fluida a fi de coordinar el seu suport als projectes que es duguen a terme en l'àmbit del programa.  
Estos compromisos es plasmaran, per part de la Generalitat, en la subscripció dels oportuns convenis singularitzats amb la pròpia AECI, com també amb entitats sense ànim de lucre, públiques o privades, que es designen, en les quals es fixarà l'objecte concret de cada actuació, l'abast de l'aportació econòmica de la Generalitat i el termini de vigència dels dits convenis. Tot això quedarà condicionat a la revisió prèvia i, si és el cas, aprovació dels projectes específics que es presenten, així com a l'existència de quantitats disponibles amb este fi en el pressupost en vigor en la data de la subscripció dels convenis i a la normativa general aplicable en matèria de subvencions.  
Per la seua banda, l'AECI es compromet a col·laborar, prestant el suport tècnic necessari per a l'execució dels projectes aprovats d'acord amb el que disposa el paràgraf anterior, quant a la matèria de conservació de la biodiversitat i el desenvolupament sostenible a Iberoamèrica, a fi d'aconseguir el compliment dels objectius que s'hi preveuen.  
Octava. Òrgans  
La direcció del Programa Araucària XXI correspon a un Comité Rector format per representants de cada una de les institucions que formen part del programa. La Secretaria Tècnica estarà a càrrec de la Direcció General de Cooperació amb Iberoamèrica de l'Agència Espanyola de Cooperació Internacional, que s'encarregarà de la gestió tècnica i administrativa del programa i assegurarà la coordinació permanent de tots els participants en el programa.  
Novena. Difusió  
Els participants manifesten la intenció d'efectuar la difusió i divulgació de les activitats realitzades en el marc del programa i de fer constar esta col·laboració institucional en els projectes que s'hi vinculen.  
La Direcció General de Cooperació Iberoamericana de l'AECI garantirà la difusió dels continguts del programa.  
I en prova de conformitat es firma en dos exemplars la present declaració d'intencions, en la ciutat i dates indicades en l'encapçalament.  
L'Agència Espanyola de Cooperació Internacional  
Juan Pablo de Laiglesia y González de Peredo, secretari general de l'Agència Espanyola de Cooperació Internacional  
Per la Generalitat  
Gema Amor Pérez, consellera de Cooperació i Participació